Abja-Paluoja 17. veebruar 2022 nr

**Detailplaneeringu algatamine, lähteseisukohtade kinnitamine**

**ja keskkonnamõju strateegilise hindamise algatamata jätmine**

AS Tartu Terminal on esitanud Mulgi Vallavalitsusele detailplaneeringu algatamise avalduse eesmärgiga tankla, kaubandus- ja teenindushoone rajamiseks Mulgi vallas Kõvakülas Uue-Oru (katastritunnus 60002:003:0049) kinnistul suurusega 4750 m2 ja Oru (katastritunnus 60002:003:0520) kinnistul suurusega 3372 m2 kinnistutel. Uue-Oru kinnistu maa sihtotstarve on ärimaa ja Oru kinnistu maa sihtostarve on elamumaa.

Uue-Oru ja Oru kinnistutele on juurdepääs Uue tänava kaudu. Nimetatud kinnistud on hoonestamata. Lähimad elamud jäävad detailplaneeringuala piirist 7 kuni 14 m kaugusele (Uus tn 13 ligikaudu 11 m, Uus tn 14 ligikaudu 17 m ja Eesoru ligikaudu 7 m).

Taotletaval planeeringualal kehtib Karksi Vallavolikogu 21.06.2006. a määrusega nr 17 kinnitatud Karksi valla üldplaneering, mille kohaselt on detailplaneeringu ala reserveeritud elamumaaks. Planeerimisseaduse § 142 lõike 1 punkti 1 kohaselt tuleb algatada üldplaneeringut muutev detailplaneering, kui muudetakse üldplaneeringuga määratud maakasutuse juhtotstarvet.

Kavandatav tegevus ei kuulu keskkonnamõju hindamise ja keskkonnajuhtimissüsteemi seaduse (KeHJS) § 6 lõikes 1 nimetatud tegevuste nimistusse, mille korral keskkonnamõju strateegilise hindamise (KSH) läbiviimine on kohustuslik. Keskkonnamõju strateegilise hindamise algatamise vajalikkust tuleb kaaluda ja anda selle kohta eelhinnang vastavalt KeHJS § 6 lõike 2 punktile 22, kui kavandatakse sellist tegevust, mis võib tuua kaasa olulise keskkonnamõju. Vastavalt KeHJS § 2² on keskkonnamõju oluline, kui see võib eeldatavalt ületada mõjuala keskkonnataluvust, põhjustada keskkonnas pöördumatuid muutusi või seada ohtu inimese tervise ja heaolu, kultuuripärandi või vara.

Üldplaneeringu põhilahenduse muutmise ettepanekut sisaldava detailplaneeringu koostamisel tuleb anda eelhinnang ja kaaluda KSH lähtudes planeerimisseaduse § 124, KeHJS § 33 lõigetes 4 ja 5 sätestatud kriteeriumidest ning § 33 lõike 6 kohaste asjaomaste asutuste seisukohtadest.

Kavandatava tegevuse puhul on vaja hinnata, kas eeldatavalt võib ilmneda mõjusid, mis välistavad maakasutuse muutmise lubatavuse ja võimaluse ehitusõiguse määramiseks tanklale koos kaubandus- ja teenindushoonega. Mõjude väljaselgitamisel antakse kavandatavale tegevusele eelhinnang, mille eesmärk on tagada otsustajatele asjakohane informatsioon KSH läbiviimisel või algatamata jätmise otsuse tegemisel. Eeldatavalt ei kaasne kavandatava tegevuse elluviimisega vahetut või kaudset mõju, mis võiks ületada mõjuala keskkonnataluvust, põhjustada keskkonnas pöördumatuid muutusi või seada ohtu inimese tervist ja heaolu, kultuuripärandit või vara.

Lähtudes eeltoodust ning asjaolust, et elamupiirkonnaga külgnevale alale plaanitakse rajada tankla tuleb anda detailplaneeringu koostamise käigus keskkonnamõju strateegilise hindamise (KSH) eelhinnang.

Võttes aluseks eeltoodu, kohaliku omavalitsuse korralduse seaduse § 6 lõike 1, planeerimisseaduse § 124 lõike 10, § 128 lõike 1, § 142 lõike 1 punkti 1, lõike 6, § 128 lõike 1 ja 5, keskkonnamõju hindamise ja keskkonnajuhtimissüsteemi seaduse § 6 lõike 2 punkt 16, § 35 lõike 3, Karksi Vallavolikogu 21.06.2006. a määrusega nr 17 kinnitatud Karksi valla üldplaneeringu, Mulgi Vallavolikogu määruse nr 47 „Planeerimisseaduse ja ehitusseadustiku rakendamine Mulgi vallas“ § 2 punktid1 ja 2 ning AS Tartu Terminal avalduse

**Mulgi Vallavolikogu otsustab:**

1. Algatada Mulgi vallas Kõvakülas Uue-Oru (katastritunnus 60002:003:0049) ja Oru (katastritunnus 60002:003:0520) kinnistutel detailplaneering.

1. Detailplaneeringu koostamise eesmärk on tankla rajamine koos kaubandus- ja teenindushoonega.
2. Kinnitada detailplaneeringualale lähtesisukohad vastavalt lisale.
3. Koostada keskkonnamõju eelhinnang tuvastamaks keskkonnamõju strateegilise hindamise läbiviimise vajalikkust ning vajaduse korral algatada eraldi volikogu otsusega keskkonnamõjude strateegiline hindamine.
4. Kooskõlastatud detailplaneering tuleb esitada Vallavalitsusele vastuvõtmiseks hiljemalt ühe aasta jooksul planeeringu lähteülesande kinnitamise kuupäevast arvates. Vallavalitsus võib põhjendatud taotluse alusel pikendada detailplaneeringu esitamise tähtaega. Taotlus detailplaneeringu esitamise tähtaja pikendamiseks tuleb esitada hiljemalt üks kuu enne detailplaneeringu esitamise tähtaja lõppemist.

Arvo Maling

Volikogu esimees

Saata:

1. Koostaja: maa- ja planeeringuspetsialist Tiia Kukk tiia.kukk@mulgivald.ee
2. Tartu Terminal AS kermo.karen@terminal.ee